Ace gee hom oor aan Valke voor hofverskyningBetogers vanoggend in Bloemfontein. (Foto: ANA) Ace Magashule, sekretaris-generaal van die ANC, het homself aan die Valke oorgegee op aanklagte van korrupsie. Sipho Ngwema, woordvoerder van die Nasionale Vervolgingsgesag (NVG), sê Magashule het hom Vrydag voor 10:00, die tyd waarop daar ooreengekom is, reeds by die Valke se kantoor in Bloemfontein aangemeld. Magashule verskyn tans in die plaaslike landdroshof. Talle betogers drom sedert vroegoggend saam buite die hof. Betogers is egter met ŉ streng polisieteenwoordigheid begroet en alle hoofpaaie wat na die hof lei, is toegespan. Betogers vanoggend in Bloemfontein. (Foto: ANA) “Ons is hier om een ​​van ons eie te ondersteun,” het Vusi Tshabalala, ANC-hoofsweep in die Vrystaatse wetgewer, vanoggend gesê. Tshabalala wou nie kommentaar lewer op die aanklagte teen Magashule nie en het gesê dat hulle steeds nie presies weet waarvan Magashule beskuldig word nie. Hulle wag vir die hofverskyning. Magashule word ondersoek vir sy beweerde rol in die toekenning van ŉ R255 miljoen-kontrak om ŉ oudit van asbesdakke in die Vrystaat te doen. Die tender is tydens Magashule se termyn as Vrystaatse premier toegeken, maar dit is glo op bedrieglike en korrupte wyse gedoen. Dit was bedoel om asbesdakke in die Vrystaat te identifiseer en te verwyder, maar die nodige omsigtigheidsproses is nie gevolg nie. Die omstrede sakeman Edwin Sodi en ses ander vermeende betrokkenes is reeds in verband met die kontrak in hegtenis geneem. Sodi se Blackhead Consulting en oorlede Igo Mpambani se Diamond Hill Trading 74 het die kontrak in 2014 losgeslaan. Die beskuldigdes is tans uit op borgtog.